Spaza-eienaar vas oor vermoedelik gesteelde melk | Netwerk24
Deur Cara-Lee Dorfling 17 Januarie 2020 11:37
Die melk is vermoedelik in Januarie 2019 uit 'n pakhuis in Port Elizabeth gesteel.
Volgens kapt. Gerda Swart, polisiewoordvoerder, het die polisie in Kamesh, net duskant Uitenhage, in samewerking met 'n veiligheidsmaatskappy altesaam 797 liter melk in twee spazawinkels gekonfiskeer.
Volgens die polisie word die spesifieke melk eksklusief deur die Shoprite-kettingwinkelgroep vervaardig. Die voorraad waarop beslag gelê is, is met verdere ondersoek verbind met 'n diefstalsaak wat in Januarie 2019 aangemeld is, sê Swart.
Die owerhede het Donderdag omstreeks 09:00 op 'n spazawinkel in Rosedale-rylaan toegeslaan en daar op 60 liter Ritebrand-melk beslag gelê.
Die 797 liter melk wat vermoedelik in Januarie 2019 uit 'n pakhuis in Port Elizabeth gesteel is en Donderdag in twee spazawinkels gekonfiskeer is.
In 'n tweede spazawinkel in Cormorant-laan, wat aan dieselfde eienaar behoort, is 'n verdere 737 liter melk aangetref en gekonfiskeer.
Die melk het 'n waarde van sowat R8 500.
Swart sê die polisie het die 35-jarige spaza-eienaar in hegtenis geneem en hy sal binnekort weens die besit van vermoedelik gesteelde eiendom in die landdroshof in Uitenhage verskyn.
Brig. Ronald Koll, waarnemende bevelvoerder van die Uitenhage-polisiegebied, het die inhegtenisneming verwelkom en die gemeenskap gemaan om nie gesteelde goedere te koop nie.
"Kom ons werk saam om die mark vir gesteelde goedere toe te maak.
"Dit is 'n misdaad wat volgens wet strafbaar is, en dit geld ook die ontvang van gesteelde goedere.
"Verwerp en rapporteer alle goedere wat vermoedelik gesteel is en laat ons die misdaadketting breek om in 'n veiliger Suid-Afrika te belê," het Koll gesê.